Ирландия : Лондон няма много време , за да осигури плавно излизане от ЕС Министър - председателят на Ирландия Лио Варадкар предупреди днес Великобритания , че не й остава много време , за да си осигури плавно излизане от ЕС , предадоха Ройтерс и ДПА . " Нека бъда откровен . Няма много оставащо време , ако трябва да сключим споразумение и то да бъде задействано до момента , когато Великобритания напусне Европейския съюз " , каза той след среща с председателя на Европейската комисия ( ЕК ) Жан - Клод Юнкер и главния преговарящ на ЕС по Брекзита Мишел Барние , предава БТА . По думите на Варадкар на срещата е имало " пълно съгласие " , че трябва да се положат допълнителни усилия за успеха на преговорите . Ирландският вицепремиер и министър на външните работи и търговията Саймън Ковини каза преди това в интервю , че британският премиер Тереза Мей трябва да удържи обещанието си за бъдещата граница между Великобритания и Ирландия . Пред националната електронна медиа Ар Ти И Ковини подчерта , че неговата страна е искала и очаквала " значителен напредък в преговорния процес през юни " , но британското правителство не е било в състояние да го осигури . Тази позиция на Дъблин беше подкрепена от Юнкер , който каза , че това е и позицията на останалите членове на ЕС . Той се съгласи , че британската страна трябва да предприеме значими стъпки в преговорите . " Искам отново и отново да го кажа ясно , че Ирландия не е сама , Ирландия е подкрепена от 26 държави членки и от Комисията и това няма да се промени " , каза председателят на ЕК , преди да произнесе реч пред двете камара ни ирландския парламент . " Твърдо съм против изкушението да бъде изолирана Ирландия . Ирландия трябва да бъде част от сделката " , подчерта той . След преговорите си с Тереза Мей вчера в Лондон Мери Лу Макдоналд , лидер на ирландската републиканска партия " Шин Фейн " , каза , че британският премиер " е омаловажила ангажимента на своето правителство " към претенциите на Дъблин . Ирландското правителство и 27 - те от ЕС трябва да бъдат нащрек и да не допуснат Великобритания да наложи свой дневен ред , каза опозиционният лидер , като призова за защита на ирландските граждани , икономика и политически процес .